Diari Oficial de la Generalitat Valenciana


Sumari del DOGV 5711, del 26-02-2008 (2008/2391)

DECRET 18/2008, de 22 de febrer, del Consell, pel qual es modifica el Decret 147/1991, de 29 d'agost, pel qual es va autoritzar la creació en la Borsa de València d'un servici propi de gestió i administració del registre comptable de valors representats per mitjà d'anotacions en compte i de compensació i liquidació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2008/02/22/18/dof/vci/html**

### Dades del document

Número de DOGV
:   5711

Data del DOGV
:   26-02-2008

Secció del DOGV
:   I. DISPOSICIONS GENERALS

Número del document
:   2008/2391


Data del document
:   22-02-2008

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * societat fiduciària
    * Borsa de valors
    * gestió financera
    * legislació

DECRET 18/2008, de 22 de febrer, del Consell, pel qual es modifica el Decret 147/1991, de 29 d'agost, pel qual es va autoritzar la creació en la Borsa de València d'un servici propi de gestió i administració del registre comptable de valors representats per mitjà d'anotacions en compte i de compensació i liquidació. [2008/2391]  
L'Estatut d'Autonomia de la Comunitat Valenciana, en l'article 49.1.20a del títol IV, atorga a la Generalitat competència exclusiva per a l'establiment i l'ordenació de centres de contractació de mercaderies i valors, de conformitat amb la legislació mercantil.  
La Generalitat va assumir les competències relatives a la Borsa de Comerç de València per mitjà del Decret 63/1988, de 9 de maig, del Consell.  
Pel Decret 147/1991, de 29 agost, es va crear en la Borsa de València un servici propi de gestió i administració del registre comptable de valors representats per mitjà d'anotacions en compte i de compensació i liquidació, sempre que estos valors estigueren admesos a negociació únicament en la Borsa de València. Este servici va rebre el nom de Servici d'Anotacions en Compte, Compensació i Liquidació de la Borsa de Valors de València (SACL).  
Durant els més de quinze anys que este decret porta vigent s'han anat promulgant diverses normes que han afectat el seu àmbit d'aplicació. Entre elles cal destacar, fonamentalment, les successives reformes de la Llei 24/1988, de 28 de juliol, del Mercat de Valors, l'actual article 7.3 de la qual (després de la modificació operada per la Llei 44/2002, de 22 de novembre, de Mesures de Reforma del Sistema Financer) no sols reconeix les competències de les comunitats autònomes respecte dels valors admesos a negociació exclusivament en una Borsa de Valors radicada en el seu territori, sinó que addicionalment establix en el paràgraf segon que «quan es tracte de valors admesos a negociació en altres mercats secundaris, l'administració del registre correspondrà a l'organisme o entitat, inclosa la Societat de Sistemes, que reglamentàriament es determine o que expressament designen els òrgans rectors d'estos mercats o sistemes organitzats de negociació». Així, la normativa reguladora del Mercat de Valors admet la possibilitat d'assignar a servicis com el SACL altres funcions, addicionalment a aquelles per a les quals va ser constituït en un principi.  
En este sentit, cal ressenyar la creació del Mercat Alternatiu Borsari (MAB), autoritzat pel Govern el dia 30 de desembre de 2005 conforme a l'article 31.4 de la Llei del Mercat de Valors, ja que en la seua normativa específica es designa, entre altres, el servici de registre de la Borsa de Valors de València per a l'administració del registre comptable dels valors que cotitzen en el MAB.  
En conseqüència, i per a aconseguir una major adequació de la regulació autonòmica del SACL al règim jurídic i a la realitat dels mercats vigents, resulta convenient modificar el règim previst per a este servici en el Decret 147/1991, de 29 d'agost.  
Per tot això, a proposta del conseller d'Economia, Hisenda i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 22 de febrer de 2008,  
DECRETE  
Article únic  
Es modifica l'article únic del Decret 147/1991, de 29 d'agost, del Consell, que d'ara endavant presentarà la redacció següent:  
«Que la Societat Rectora de la Borsa de Valors de València, SA, procedisca a la creació d'un servici propi de gestió i administració del registre comptable de valors, representats per mitjà d'anotacions en compte i de compensació i liquidació d'estos, així com de totes aquelles funcions que li assigne o reconega la normativa aplicable».  
DISPOSICIONS TRANSITÒRIES  
Primera   
Mentre no es desplegue reglamentàriament este decret, l'Ordre de 27 d'abril de 1993, de la conselleria d'Economia i Hisenda, seguirà vigent en tot allò que no s'opose al present decret.  
Segona   
Les modificacions introduïdes per este decret s'aplicaran, a les efectes del Mercat Alternatiu Borsari, des del moment de constitució d'este mercat.  
DISPOSICIONS FINALS  
Primera   
S'autoritza la conselleria d'Economia, Hisenda i Ocupació per a dictar totes les disposicions que siguen necessàries per al desplegament i execució del que disposa el present decret.  
Segona   
El present decret entrarà en vigor l'endemà de la publicació en el Diari Oficial de la Comunitat Valenciana.  
València, 22 de febrer de 2008  
El president de la Generalitat,  
FRANCISCO CAMPS ORTIZ  
El conseller d'Economia, Hisenda i Ocupació,  
GERARDO CAMPS DEVESA


Còpia Permalink ELI